Yinsa khuwooza mayaahuuti apale ankhupaliyeeyo yoori:
“Amana mweeyo mwijilipisana nttakhuzi laka,
weekhweele mwinttela wiiya anakhiyoni aka;
na mwinttela ojuwa haakhi,
na haakhi ethiito entta wuutaphulani.”
Yo khunjipu yoori:
“Fweeyo na ojama wa Eburahiima wala khanineeyeke amwiitthwaana a ntthu nkina.
Weeyo onlupa toovi yoori ninttela wiiya wootaphuliwa?”
Yinsa khuwaajipu araka:
“Miiyo kiniwuuzani khweele yoori,
wooshi otule aniikhalaaye khwa twampi mwiitthwaana wa twampi.
Mwiitthwaana khaniiyana puuro ya mileele vakatthi wa ajama,
ila mwaana oniiyana puuro ya mileele.
Amana Mwaana ootaphulani,
weekhweele mwiniiya wootaphuwa.
Miiyo kinjuwa saaneene yoori mweeyo mwa ojama wa Eburahiima,
ila mwineekesa okuula,
maana khwa mweeyo nttakhuzi laka khalina puuro.
Miiyo kiniwuuzani epile kooniyeezo wa Paapa,
na mweeyo mwinretta epile mwisiiliyeezo wa papeenu.”
Aphano yo khunjipu yoori:
“Papeetthu ti Eburahiima!”
Yinsa khuwooza theenya yoori:
“Eriwaka mwaari aana a Eburahiima,
mweetta okhola khaazi epile Eburahiima akholiyeezo.
Ila mweeyo mwintakha okuula,
kiri miiyo kiwuuziyeenini haakhi etile kisiiliyeeyo wa Nluku.
Eburahiima kharetteeni toowo.
Mweeyo mwinretta etile papeenu arettiyeeyo.”
Yo khujipu yoori:
“Fweeyo khahi na aana pure,
ninaaye Paapa mmote paasi Nluku.”
Yinsa khuwooza yoori:
“Eriwaka Nluku aari Papeenu,
mweetta okipheta,
maana miiyo kalankha wa Nluku tiito kiriiyo apha.
Miiyo akijitiiseeni otthome,
ila ye ti akirumiyeeyo.
Mwaasa wa niini mweeyo ehiweeleyakani hapari zaka?
Ama mwintta woona olipa nttakhuzi laka.
“Mweeyo mwinaaye papeenu,
sheethwani,
na mwintakha oretta etile enintuvelaaye.
Ye namahusuti waaza omwanzweene wala khanalotteleke haakhi,
maana ye khana haakhi.
Amana ahataka onlupa mattakhuzi awe,
maana namahata,
paapa wa ohata.
Maana mwaasa wa miiyo olupa haakhi,
khamwinkitakha!
Paani wa mweeyo anwahaaye okilokoveza oretta twampi?
Nkhama kinlupa haakhi,
khi mwaasa wa niini mwihikikhupalaka?
Otule eeyiyeeyo wa Nluku onsiila mattakhuzi a Nluku.
Mweeyo khamwinsiileza maana khayi mwa a Nluku.”
Yinsa na Eburahiima
Mayaahuuti khumuuza Yinsa yoori:
“Fweeyo khanivonyeleeni olupa yoori weeyo o nsamariiya na onaaye sheethwani.”
Yinsa khuwaajipu yoori:
“Miiyo akina hatha sheethwani;
olikha toowo,
kininshitahi Paapa,
ila mweeyo mwinkitarawu.
Miiyo akineekesa ojisifu,
ila owaapho anekesaaye khwa miiyo na namaphuka.
Miiyo kiniwuuzani khweele yoori,
otule anshututelaaye nttakhuzi laka khanteela woona ofwa.”
Mayaahuuti khujipu araka:
“Aphano ninjuwa yoori khweele onaaye sheethwani!
Eburahiima afwa,
na manapiyu,
ila weeyo onlupa yoori:
‘Ntthu amana ashututela nttakhuzi aka khanteela ofwa.’
Weeyo onwulweene zayita papeetthu Eburahiima?
Ye afwa na manapiyu afwa,
khi weeyo onjoona nkhama paani?”
Yinsa khuwaajipu yoori:
“Nkhama kintta ojisifu,
ojisifu waka khuna maana.
Paapa otule mweeyo mwinraaye ‘Nluku eetthu,’
ti anikisifwisaaye.
Mweeyo khamwininjuwa,
ila miiyo kininjuwa.
Eriwaka keettiye olupa yoori akininjuwa,
kaari wiiya namahata nkhama mweeyo,
ila miiyo weekhweele kininjuwa na kinshututela nttakhuzi lawe.
Eburahiima papeenu aari woofurahi paata ya woona siikhu ya ota waka;
khoona na khufurahela.”
Mayaahuuti khumuuzela yoori:
“Weeyo nalelo khuneeyane nyaakha hamusiini,
wamoona toovi Eburahiima?”
Yinsa khuwaajipu yoori:
“Miiyo kiniwuuzani khweele yoori,
Eburahiima ahinavokoliwe Miiyo Ti Miiyo.”
Aphano mayaahuuti khuthuula mawe yoori anvonye,
ila Yinsa khujivitha na khusaruwamu Nnyupa Woosifwiwamo.